Document ID: 32003R1472

Kommissionens forordning (EF) nr. 1472/2003
af 20. august 2003
om åbning og forvaltning af et EF-toldkontingent for druesaft og druemost fra produktionsåret 2003/04
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/99 af 17. maj 1999 om den fælles markedsordning for vin(1), senest ændret ved forordning (EF) nr. 806/2003(2), særlig artikel 62, stk. 1, og
ud fra følgende betragtninger:
(1) EF har i henhold til den aftale, der blev indgået under Verdenshandelsorganisationens multilaterale handelsforhandlinger, forpligtet sig til at åbne et årligt toldkontingent for import af 14000 tons druesaft og druemost.
(2) I Kommissionens forordning (EF) nr. 2012/96 om åbning og forvaltning af et EF-toldkontingent for druesaft og druemost fra produktionsåret 1996/97(3), ændret ved forordning (EF) nr. 2499/97(4), fastsættes det, at dette kontingent skal forvaltes ved udstedelse af importlicenser.
(3) For at opnå en forenklet og effektiv administration bør forvaltningen af dette kontingent forbedres. I forbindelse med andre toldkontingenter i vinsektoren har erfaringerne med først til mølle-princippet været positive. Toldkontingenterne for druesaft og druemost skal derfor forvaltes i overensstemmelse med artikel 62, stk. 2, litra a), i forordning (EF) nr. 1493/1999 og på grundlag af artikel 308a, 308b og 308c i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(5), senest ændret ved forordning (EF) nr. 1335/2003(6).
(4) For at få adgang til toldkontingentet kræves det, at varerne anvendes til et særligt formål. Kontrollen med, om bestemmelserne vedrørende den endelige anvendelse overholdes, skal foretages af toldmyndighederne på grundlag af Rådets forordning (EF) nr. 2913/1992 af 12. oktober 1992 om indførelse af en EF-toldkodeks(7), senest ændret ved forordning (EF) nr. 2700/2000(8), og forordning (EF) nr. 2454/1993, for så vidt angår varer, som er overgået til fri omsætning til en nedsat toldsats med henvisning til deres endelige anvendelse.
På grund af den store nedsættelse af tolden og den dermed følgende finansielle risiko i tilfælde af manglende overholdelse af disse regler bør der være pligt til at stille en garanti til dækning af denne risiko. I overensstemmelse med EF's toldbestemmelser kræver toldmyndighederne, at der stilles en enkelt garanti til dækning af finansielle risici som følge af enhver form for toldskyld i forbindelse med de pågældende varer.
(5) Forordning (EF) nr. 2012/96 bør derfor ophæves og erstattes af en ny forordning.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Åbning af toldkontingentet
1. Hvert år åbnes der et toldkontingent med henblik på import af 14000 tons druesaft og druemost under KN-kode 2009 61 90, 2009 69 11, 2009 69 19, 2009 69 51 og 2009 69 90 (i det følgende benævnt "toldkontingentet") for perioden mellem den 1. september og den 31. august året efter.
Toldkontingentet har nummeret 09.0067.
2. Den i stk. 1 nævnte druesaft og druemost skal anvendes til fremstilling af druesaft og/eller varer, der ikke henhører under vinsektoren, såsom alkoholfrie drikkevarer, marmelade og saucer.
Forarbejdningen af druesaften og druemosten skal finde sted senest seks måneder efter de pågældende varers overgang til fri omsætning.
Artikel 2
Forvaltning af toldkontingentet
Toldkontingentet forvaltes på grundlag af først til mølle-princippet i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Told
Toldsatserne for toldkontingentet svarer til de for hver KN-kode anførte værditoldsatser samt den specifikke told udtrykt i EUR/kg, der er fastsat i De Europæiske Fællesskabers fælles toldtarif, for produkter henhørende under KN-kode 2009 69 11.
Artikel 4
Kontrol af den endelige anvendelse
For at få adgang til toldkontingentet skal de pågældende varer til stadighed kunne kontrolleres af toldmyndighederne, jf. artikel 82 i forordning (EØF) nr. 2913/92 og artikel 291-300 i forordning (EF) nr. 2454/93.
Uanset artikel 293, stk. 1, litra e), i forordning (EF) nr. 2454/93 er der pligt til at stille en garanti. Den skal dække forskellen mellem den generelle toldsats for tredjelande og den toldsats, der gælder for toldkontingentet, jf. artikel 3 i denne forordning.
Artikel 5
Ophævelse
Forordning (EF) nr. 2012/96 ophæves.
Artikel 6
Ikrafttrædelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. september 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. august 2003.

Labels: 3
17